Lëtzebuergesche Fuerpark

De **Fuerpark zu Lëtzebuerg** bezeechent all d'motoriséiert Gefierer, déi zu Lëtzebuerg immatrikuléiert sinn. Dozou zielen absënns Autoen, Motorrieder, Camionnetten, Camionen, Bussen, landwirtschaftlech Gefierer a Spezialgefierer. Op den 1. Januar 2026 waren am Ganze 624.221 Gefierer zu Lëtzebuerg ugemellt.

Zu Lëtzebuerg spillt den Automobil eng wichteg Roll an der Mobilitéit, an der Wirtschaft an an der Infrastrukturausriichtung vum Land. Zënter dem 20. Joerhonnert gëtt et eng héich Motoriséierung an eng staark strukturell Ofhängegkeet vum Auto, déi sech an der Entwécklung vum Stroossennetz, dem Réckgang vum Schinnereseau an der wirtschaftlecher Bedeitung vun der Automobilsbranche ausdréckt.

## Geschichtlech Entwécklung
Déi éischt Immatrikulatioun vun engem Auto zu Lëtzebuerg ass 1895 dokumentéiert. Am Laf vum 20. Joerhonnert ass de Fuerpark stänneg an d'Luucht gaangen: vun 28.000 Gefierer am Joer 1960 iwwer 85.000 (1970), 128.000 (1980) op 183.000 (1990). Um Ufank vum 21. Joerhonnert huet d'Zuel vun den Autoen d'Maark vun 250.000 iwwerschratt. 2023 gouf et e Fuerpark vu 613.000 Gefierer, wouvu 453.000 Autoe waren.

## Motoriséierungstaux
Lëtzebuerg huet ee vun den héchste Motoriséierungstauxen an der Europäescher Unioun. 2021 louch e bei 698 Autoen op 1.000 Awunner; d'EU-Moyenne läit bei 567. Däitsch Autosmarken dominéieren de Marché, mat Volkswagen, BMW, Mercedes an Audi op den éischte Plazen, virun de franséische Marke Renault a Peugeot.

## Wirtschaftlech Bedeitung
D'Automobilbranche spillt eng zentral Roll an der Lëtzebuerger Wirtschaft. Vun den 1950er Joren u sinn ëmmer méi Leit an den Autos-Concessiounen, Garagen, Bensinnsstatiounen, gradewéi am Transportsecteur agestallt ginn; Personal dat disponibel war, nodeems et an der Stolindustrie biergof gaangen ass. Grouss Entreprisen am Land, dorënner Goodyear, a Betriber, déi mam Groupement énergies mobilité Luxembourg zesummenhänken, beschäftegen zesummen iwwer 6.000 Salariéen. De Phenomeen vum Tanktourismus dréit substantiell zum Ëmsaz vun de Bensinnsstatioune bäi.

## Stroosseninfrastruktur
Zënter den 1960er Joren huet de Staat prioritär an den Ausbau vum Stroossennetz investéiert. 1967 gouf de *Fonds des routes* geschaf, an 1969 goufen déi éischt Autobunnen opgemaach. Den Autobunnsreseau ass zanterhier progressiv ausgebaut ginn (vu 44&nbsp;km am Joer 1980 op 167&nbsp;km Enn 2024 (+&nbsp;379,55&nbsp;%), iwwerdeems d'Totallängt vun den Nationalstroossen an der selwechter Period souguer zeréckgaangen ass (vun 868 op 856&nbsp;km, –&nbsp;1,38&nbsp;%). Trotz dem Ausbau vun den Autobunne bilden d'Stauen op de wichtegsten Achsen e reegelméissege Problem.

## Schinnereseau
Am Géigesaz zum Stroossennetz gouf d'Schinneninfrastruktur am 20. Joerhonnert laang Zäit net prioritär behandelt. Et koum zu engem Réckbau vu Strecken, wat d'Ofhängegkeet vum Auto weider verstäerkt huet. Eréischt an de leschte Joerzéngten ass de Schinnereseau nees systematesch moderniséiert ginn.

## Mobilitéits‑ a Klimapolitik
Zanter den 2010er Jore verfollegt d'Regierung eng Politik, déi d'Ofhängegkeet vum Auto reduzéiere soll. Dat begräift Mesurë wéi de gratis ëffentlechen Transport (2020), d'Promotioun vu Park‑and‑Ride‑Strukturen, Carsharing‑Modeller an d'Verbesserung vun der Vëlosinfrastruktur. Parallel gi finanziell Hëllefe fir Elektro‑ an Hybridautoen ugebueden. National Mobilitéitspläng wéi de Modu 2.0 an Initiative fir d'Verkéiersberouegung sollen de Modal‑Split veränneren an d'Klimaziler erreechen.

## Statistiken

### Entwécklung vum Fuerpark




### Undriff pro Kategorie




## Quellen
* Quell, wou net anescht uginn: Sébastien Moreau, *[https://www.land.lu/page/article/255/341255/FRE/index.html Le tout-voiture luxembourgeois]*, d'Lëtzebuerger Land, 19.01.2024

## Um Spaweck